### Resume

Forvaltningen har modtaget nærværende sag fra Billedkunstrådet, som anmoder om aflønning af billedkunsterne i Billedkunstrådet.

### Sagsfremstilling

Billedkunstrådet Vejle anmoder [adresse] om godkendelse af aflønning af de tre kunstnere i Rådet. Det kommunale Billedkunstråd er støttet med midler fra Vejle Kommune og Statens Kunstfond. Statens Kunstfonds Projektstøtteudvalg for Billedkunst opfordrer kommuner til behørig honorering af de rådsmedlemmer, der er professionelle billedkunstnere. [adresse] har valgt at se bort fra denne anbefaling, således at professionelle kunstnere, der er medlem af Billedkunstrådet Vejle, arbejder ulønnet for udbredelse af den professionelle kunst i Vejle Kommune.

Billedkunstnernes Forbund beretter, at det er kutyme, at billedkunstråd, der er støttet af Statens Kunstfond følger Statens Kunstfonds anbefaling.

Billedkunstrådet har siden etableringen bidraget med mange tiltag initieret af rådet, samt støttet kunstprojekter via Rådets kunstpulje. Der kan bl.a. nævnes følgende tiltag, der er etableret i rådets regi:

* Rådet har initieret to større kunstevents for byens professionelle kunstnere. I 2013, 2014 og 2015 Bus Projekt under Trekantens Festuge og ALBUM2020 Vejle i 2020. Begge projekter er afviklet i det offentlige rum. I øjeblikket arbejdes på nyt event for gruppen af professionelle kunstnere i 2023.
* Rådet har initieret udstillinger på Loftet i Spinderihallerne og i tomt butikslokale i [adresse].
* Rådet har løbende afholdt dialogmøder og inspirationsture for gruppen af professionelle kunstnere. Det har resulteret i at en gruppe kunstnere påtog sig at arbejde for oprettelse et grafiskværksted, som stadig fungerer med stor succes.

Rådet har via kunstpuljen støttet mange kunstneriske tiltag. Her nævnes få:

* Kunsthal Vejle. Der har udviklet sig til at være national og international kendt som et udstillingssted for kunst af høj kvalitet.
* Pop-Up. [adresse], der vises på uventede steder i Vejle by.
* [adresse] – Danmarks Grafik by no. 1. Et artist in residence program. Hjalte Karlsen er optaget på en international platform for artist in residence. Dette har medvirket til ansøgninger fra 42 forskellige lande. [adresse] er på stand-by, da lokaliteter for afholdelse mangler.

Billedkunstrådet Vejle anmoder [adresse] om at ændre sin indstilling og følge anbefalingen fra Statens Kunstfond og det der er kutyme i andre kommuner – at aflønne de billedkunstnere der sidder i Billedkunstrådet Vejle.

### Klima og resiliensvurdering

Ingen bemærkninger.

### Sagens videre forløb

Sagen skal efterfølgende behandles i Byrådet.

### Historik

Kultur- og Sundhedsdirektøren indstiller, 31. maj 2022, pkt. 103:

at anmodningen fra billedkunstnerne i Billedkunstrådet drøftes.

Beslutning fra Kultur- og Idrætsudvalget, 31. maj 2022, pkt. 103:

Kultur- og Idrætsudvalget indstiller at man ikke tager stilling til udmøntning af vederlag til billedkunstnerne i Billedkunstrådet, så længe der pågår et arbejde omkring udredning af vederlag til medlemmer af diverse råd og nævn i Vejle Kommune. Kultur- og Idrætsudvalget ønsker en dialog med Billedkunstrådet om rådets fremtidige retning og indhold. Endelig anmoder Kultur- og Idrætsudvalget forvaltningen om et overblik over organisering og anvendelse af billedkunstråd i andre kommuner.

### Beslutning

Kultur- og Idrætsudvalgets indstilling blev godkendt.

Fraværende:

Jens Brandt, i stedet mødet David Toft

Jean Kristoffersen.